text: [{"text_idx": "#000004", "text": "Makrelur er ein kontroversiellur fiskur, \u00f8giliga kontroversiellur. So kontroversiellur, at l\u00f8gma\u00f0ur nu\u0301 ho\u0301ttir Mi\u00f0flokkin vi\u00f0 at vera smita\u00f0an u\u0301r samgonguni, um teir atkv\u00f8\u00f0a fyri uppbo\u00f0ss\u00f8lu av makreli einafer\u00f0 afturat. Perso\u0301nliga havi eg bert andstygd yvir fyri makreli, eitt hatur, i\u00f0 stingur dju\u0301pt, eitt hatur fra\u0301 gomlum d\u00f8gum."}, {"text_idx": "#000005", "text": "Eg havi ikki skil a\u0301 makreli. Eg haldi bara, at ta\u00f0 ljo\u0301\u00f0ar l\u00f8gi\u00f0, at eini 24 tinglimir, umframt l\u00f8gmann sja\u0301lvan og vinnuma\u0301lara\u0301\u00f0harran ynskja uppbo\u00f0ss\u00f8lu av makreli, men at ta\u00f0 opinbart er ein demokratisk dey\u00f0synd at atkv\u00f8\u00f0a fyri einari uppbo\u00f0ss\u00f8lu. Hetta er opinbart demokrati, i\u00f0 allari si\u0301nari prakt."}, {"text_idx": "#000006", "text": "Well, eg veit eitt sindur um demokrati, og sum ein f\u00f8royingur vi\u00f0 a\u0301huga i\u0301 demokrati, kenni eg ti\u0301anverri eisini no\u0301gv til minniluta diktatur. Men makrel havi, eg sum sagt ikki skil fyri, bert hatur. Ti\u0301 eri eg neyvan tann mest objektivi, ta\u0301 ta\u00f0 kemur til makrel."}, {"text_idx": "#000007", "text": "Haturi\u00f0 og andstygdin stavar fra\u0301 einum gerandismorgni i\u0301 1994. Eg sat vi\u00f0 kassan i\u0301 Netto a\u0301 \u00d8landsgade a\u0301 Amager i\u0301 Keypmannahavn. Klokkan var 8, vit h\u00f8vdu ju\u0301st lati\u00f0 dyrnar upp. Inn tustu teir vanligu tystu bumsarnir at keypa s\u00e6r si\u0301na morgunkenning: nakrar Bj\u00f8rne Bryg og eina fl\u00f8sku av kirsuberjavi\u0301ni (Kirsuberjavi\u0301n, var tann drykkurin, i\u00f0 hev\u00f0i h\u00e6gst alkoholprosent pr. kr.)."}, {"text_idx": "#000008", "text": "Eitt av teimum skitnastu og mest illa luktandi o\u0301lukkudy\u0301runum var opinbart ikki bara tystur, men eisini svangur hendan morgunin. Hann hev\u00f0i fingi\u00f0 s\u00e6r fatur a\u0301 einari do\u0301s av makreli i\u0301 tomat, og i\u0301 bi\u0301\u00f0ir\u00f8\u00f0ini hev\u00f0i hann fingi\u00f0 do\u0301sina upp. Har var eingin gaffil, so fingrar og fullskegg var eitt sto\u0301rt makrelhelviti. Ta\u00f0 lukta\u00f0i forferdiligt: hetta skitna, illaluktandi menniskja, innsmurt i\u0301 makrel og tomatso\u0301s . Hann royndi at geva m\u00e6r svansuttu makreldo\u0301sina at skanna."}, {"text_idx": "#000009", "text": "Eg takka\u00f0i kli\u0301ggjandi nei, og seg\u00f0i, at eg dugdi pri\u0301sin, men to\u0301k mo\u0301ti n\u00f8krum klepruttum myntum fyri Kirsuberjavi\u0301n og makrel."}, {"text_idx": "#000010", "text": "Hesa sjo\u0301n og hendan luktin havi eg enn vi\u00f0 m\u00e6r, hv\u00f8rja fer\u00f0 eg si\u0301ggi makrel i\u0301 tomat, ta\u00f0 er o\u0301lekkurt, og eg hati ta\u00f0, eg hati makrel."}, {"text_idx": "#000011", "text": "M\u00e6r da\u0301mar to\u0301 Makrel, sum var ein fi\u0301nur rokkbo\u0301lkur, men ta\u00f0 er ein heilt onnur s\u00f8ga."}]